Document ID: 32014R0713

NARIADENIE RADY (EÚ) č. 713/2014
z 24. júna 2014,
ktorým sa mení nariadenie (EÚ) č. 1388/2013, ktorým sa otvárajú autonómne colné kvóty Únie na určité poľnohospodárske a priemyselné výrobky a stanovuje ich správa
RADA EURÓPSKEJ ÚNIE,
so zreteľom na Zmluvu o fungovaní Európskej únie, a najmä na jej článok 31,
so zreteľom na návrh Európskej komisie,
keďže:
(1)
S cieľom zabezpečiť dostatočné a neprerušované dodávky určitých druhov tovaru, ktorých výroba je v Únii nedostatočná, a s cieľom vyhnúť sa narušeniam trhu sa nariadením Rady (EÚ) č. 1388/2013 otvorili colné kvóty na niektoré poľnohospodárske a priemyselné výrobky autonómne (1). Výrobky, na ktoré sa vzťahujú uvedené colné kvóty, sa môžu dovážať do Únie so zníženými alebo nulovými colnými sadzbami. Z uvedených dôvodov je potrebné s účinnosťou od 1. júla 2014 otvoriť colné kvóty s nulovou colnou sadzbou pre primeraný objem, pokiaľ ide o šesť ďalších výrobkov.
(2)
Okrem toho by sa v určitých prípadoch mali súčasné autonómne colné kvóty Únie upraviť. V prípade dvoch výrobkov je potrebné opis výrobku upraviť na účely objasnenia a s cieľom zohľadniť najnovší vývoj výrobkov. V prípade ďalšieho výrobku je potrebné jeden z kódov TARIC vymazať, keďže je dvojité zatriedenie zastarané. V prípade troch ďalších výrobkov je potrebné zvýšiť objemy kvót, keďže také zvýšenie je v záujme hospodárskych subjektov a Únie.
(3)
Napokon v prípade dvoch výrobkov by sa mali autonómne colné kvóty Únie uzavrieť s účinnosťou od 1. júla 2014 a 1. januára 2015, pretože nie je v záujme Únie, aby po týchto dátumoch naďalej poskytovala také kvóty.
(4)
Nariadenie (EÚ) č. 1388/2013 by sa preto malo zodpovedajúcim spôsobom zmeniť.
(5)
Keďže niektoré úpravy autonómnych colných kvót podľa tohto nariadenia musia nadobudnúť účinnosť od 1. júla 2014, toto nariadenie by sa malo uplatňovať od uvedeného dátumu a malo by nadobudnúť účinnosť dňom jeho uverejnenia v Úradnom vestníku Európskej únie,
PRIJALA TOTO NARIADENIE:
Článok 1
Tabuľka v prílohe k nariadeniu (EÚ) č. 1388/2013 sa mení takto:
1.
riadky pre colné kvóty s poradovými číslami 09.2830, 09.2831, 09.2832, 09.2834, 09.2835 a 09.2836 uvedené v prílohe I k tomuto nariadeniu sa vkladajú podľa poradia číselných znakov KN uvedených v druhom stĺpci tabuľky v prílohe k nariadeniu (EÚ) č. 1388/2013;
2.
riadky pre colné kvóty s poradovými číslami 09.2629, 09.2631, 09.2639, 09.2668, 09.2669, 09.2806 a 09.2818 sa nahrádzajú riadkami uvedenými v prílohe II k tomuto nariadeniu;
3.
riadok pre colnú kvótu s poradovým číslom 09.2930 sa vypúšťa;
4.
riadok pre colnú kvótu s poradovým číslom 09.2639 sa vypúšťa.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa od 1. júla 2014 s výnimkou článku 1 bodu 4, ktorý sa uplatňuje od 1. januára 2015.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 24. júna 2014

Labels: 7
3
15
1